google/wiki40b huggingface dataset:
Engerdal

Geografi

Engerdal regnes til Østerdalen, men kommunen ligger i sin helhet østenfor vannskillet mot Glomma. Hoveddelen ligger innenfor vassdragsområdet til Femunden og Femundselva som etterhvert renner inn i Sverige under navnet Klarälven. Denne elven munner ut i Vänern og fortsetter videre i Göta älv som munner ut i havet i Kattegat. Områdene lengst øst i kommunen (øst for Femunden og Engerdalen) tilhører vassdragsområdet til (ironisk nok) Österdalälven, den ene av kildene til Dalälven som munner ut i havet i Bottenviken. En kan følgelig argumentere for at Engerdal geografisk sett ikke er en del av Østerdalen som sådan, men snarere tilhører et svensk landskap.
De største tettstedene er Engerdal og Drevsjø, men kommunen er preget av store avstander og spredt bosetning i små grendelag. Kommunesenteret med kommuneadministrasjonen ligger i bygda Engerdal syd i kommunen. Andre grender i kommunen er Elvdal, Femundsundet, Hylleråsen, Heggeriset, Sømådalen og Elgå.

Sørsamer

Engerdal har den sydligste bosetningen av reindriftsamer i Norge, mellom Femunden og grensen mot Sverige ligger Elgå reinbeitedistriktet (Svahken sijte). I kommunen bor det knapt 50 sørsamer, og de fleste av dem driver med rein og bor i grenden Gutu i Elgådalen, som er midt i reinbeitedistriktet.
Grendeskolen i Elgå deltok i årene 2001-06 et prosjekt for revitalisering av samisk språk, nærmere bestemt sørsamisk. Sørsamiske barn fra distriktet som ønsket opplæring i sitt morsmål var tidligere henvist til sameskolen i Snåsa, og målet var dels å gi disse et tilbud i sitt nærmiljø og dels å unngå nedleggelse av grendeskolen. Dette tiltaket medførte at skolen fikk en kraftig økning i elevtallet, fra syv elever i år 2000 til 18 i 2006, det siste året i prosjektperioden. Opptil åtte av elevene hadde samisk bakgrunn, av dem seks med samisk som førstespråk. Etter toppåret gikk elevtallet tilbake, og skolen ble lagt ned i 2012, samme året som de to siste elevene med samisk opplæringsmål gikk over til ungdomsskolen i Engerdal. Det er for tiden ikke noe undervisningstilbud for sørsamer i Engerdal.
Othon Friesz

Bakgrunn

Hans forfedre var skipsbyggere og sjøkapteiner flere generasjoner bakover. På skolen ble han venn med Raoul Dufy. De gikk sammen på det lokale kunstakademi 1895-96 og dro til Paris, hvor de ble kjent med kretsen rundt Matisse (Albert Marquet og Georges Rouault, bl.a.) Da disse gjorde opprør mot akademikunsten slik Bonnat sto for den, ble han med i fauvistbevegelsen, og stilte ut bilder sammen med dem i 1907.

Kunstnerisk karriere, utstillinger

Hans første utstilling fant sted i 1900 i salongen arrangert av Société des artistes français i Paris. I 1904 fulgte deltakelser i Salon d'automne og i 1906 i Salon des indépendants.
Friesz reiste med sine kunstnervenner i 1911 og 1912 til Portugal og Belgien, såvel som til München og Düsseldorf.
Han dro på denne tiden hjem til Normandie igjen. Han følte at hans røtter der ville bety noe for ham som maler, og endret stilen til en mere tradisjonell.
Det fulgte deltakelser på utstillinger av Berliner Sezession i Tyskland, og i 1913 ved Armory Show i New York City og en utstilling i Chicago.
Fra 1912 til 1921 var han professor ved Académie Moderne i Paris, skjønt med et langt krigsavbrudd: Han ble innkalt til den franske hæren i 1914 og deltok i krigen til 1918. I 1919 kom han tilbake til Paris, hvor han ble til sin død, med bare korte turer til Toulon og Jurafjellene.
Fra 1925  var han professor ved Académie Scandinave og fra 1926 ved Académie de la Grande Chaumière. I 1937 gestaltet han (sammen med Raoul Dufy) Palais de Chaillot på verdensutstillingen i Paris.
Hans senere arbeider er mindre preget av livlige arabesker og lysende farger. Han malte mere likt det hans gamle lærer fra Le Havre hadde lært fra seg, med islett av inspirasjon fra idealer som Poussin, Chardin og Corot, med respekt for Cezannes tanker om logisk komposisjon, enkel fargetonalitet, soliditet og klart skille mellom flatene. Han kan også sies å ha en snev av noe barokt i strøkene som har gitt mere liv til landskaper, stilleben og figurkomposisjoner.
Han er gravlagt i Cimetière du Montparnasse i Paris.
Michael Gambon

Bakgrunn

Hans familie utvandret til Storbritannia etter andre verdenskrig i 1945. Da var Gambon fem år. Han gikk på katolsk skole. Gambon er ugift.

Karriere

Gambon fikk sin filmdebut i regissøren Laurence Oliviers Othello i 1965. Han spilte så romantiske hovedroller, og en av disse var rollen som «Gavin Ker» i BBC-serien The Borderers fra tidlig 70-tall. Hans utseende gjorde ham til en karakterskuespiller, og det var ikke før Dennis Potters The Singing Detective (1986) at hans navn ble kjent. Etter denne suksessen, som han vant en BAFTA-pris for, spilte han i suksessfilmer, som f.eks. The Cook, The Thief, His Wife and Her Lover fra 1989, hvor også Helen Mirren spilte en av hovedrollene, mens han også spilte i filmer som ikke fikk så stor oppmerksomhet og suksess.
Han spilte hovedrollen som «Fjodor Dostojevskij» i den ungarske regissøren Károly Makks film Spilleren (1997) som handlet om prosessen rundt skrivingen av Dostojevskijs roman Spilleren.
I de senere år, har filmer som Sensommerdansen (1998) og Plunkett & Macleane (1998), så vel som fjernsynsopptredener i serier som Wives and Daughters (1999) (som han vant en ny BAFTA-pris for), en TV-adapsjon av Becketts Endgame (2001) og Perfect Strangers (2001), gjort ham til en av Storbritannias mest ettertraktede skuespillere, så vel som avslørt hans talent for komedie.
I 2004 fikk han bevist sin store spennvidde med sin opptreden i de fem filmene Wes Andersons komedie Livet under vann med Steve Zissou, gangsterfilmen Layer Cake, det teatralske dramaet Being Julia og action-fantasifilmen Sky Captain and the World of Tomorrow. Men kanskje var hans mest signifikante rolle dette året «Albus Humlesnurr», Galtvorts rektor i den tredje filmen etter J.K. Rowlings bokserie, Harry Potter og Fangen fra Azkaban, som han overtok etter den irske skuespilleren Richard Harris' bortgang. 
Han har i det senere også opptrådt i BBCs program Top Gear, som i Norge er vist på NRK, hvor han fikk en Suzuki Liana til å kjøre på to hjul i siste sving. Siste sving på Dunsfold Park-banen har nå fått navnet «Gambon» etter dette stuntet.
Gambon spilte igjen rollen som Albus Humlesnurr i filmen Harry Potter og Ildbegeret, som hadde premiere i november 2005.  Han spilte også rollen som Albus Humlesnurr i Harry Potter og Føniksordenen, som hadde premiere 2007, og var også med i Harry Potter og halvblodsprinsen.
Gjennom sin karriere har Gambon spilt i filmer, fjernsynsserier og på scener med en rekke skuespillere, regissører og manusforfattere, Maggie Smith, Miranda Richardson, Dennis Potter og Derek Jacobi er bare noen av disse.
Drøbak Akvarium

Drøbak Akvarium er et akvarium i Drøbak i Frogn kommune.  Akvariet som åpnet i 1995, har årlig omkring 35 000 besøkende og er tilrettelagt for barn.
I Drøbak Akvarium finnes 14 akvarier, 2 store tanker og et berøringsbasseng med ulike typer dyr fra havet. I akvarier finnes fiskearter som er vanlige i norske farvann, blant annet havål, steinbit og noen haiarter, samt ulike typer skalldyr, muslinger, pigghuder, sjøanemoner og sjøstjerner.
Microleptinae

Levevis

De er parasitoider.

Utbredelse

Gruppen er utbredt i alle verdensdeler.
Parabunothorax

Utseende

En middelsstor, avlang, litt flat, brungul til gulrød trebukk med mørke antenner og bein. Antennene er så lange som kroppen hos hannen, mye kortere hos hunnen, leddene tre til og med seks har et kraftig, innoverrettet utskudd slik at antennen blir kamformet i den indre delen, de ytre leddene er tynne. Pronotum er bredere enn langt, tett punktert, med svarte sider og en butt tann nær bakhjørnet. Dekkvingene er jevnbrede, hver dekkvinge med tre opphøyde lengderibber. Beina er middels lange, ikke særlig kraftige.

Levevis

De voksne billene besøker gjerne blomster, og er dagaktive. De er aktive flygere.

Utbredelse

Arten er utbredt i Sørøst-Asia (Myanmar, Laos, Vietnam og det sørlige Kina).
Distrikter i Afghanistan

Afghanistans provinser er inndelt i Wolaswalei (Pashto: ولسوالۍ)  ou distrikter.
Antallet distrikter i Afghanistan har variert. Før 1979 var det 325 distrikter. I administrativ omfordeling i 2004 økte antallet til 397.
 
I juni 2005 regnet det afghanske inneriksminsteriet med 398 distrikter, fordelt mellom de 34 provinsene. Antallet er forventet å øke ved framtidige administrative reformer. 
Distriktene listet etter provins:
Primera División 1981–1982

Primera División 1981-82 var den 51. sesongen i spansk toppfotball siden den ble innført. Sesongen startet 19. september 1981 og ble avsluttet 25. april 1982. Quini fra FC Barcelona ble som de 2 foregående sesongene toppscorer med 27 ligamål. Real Sociedad vant sin andre ligatittel denne sesongen.
Skinker

Utseende og levevis

Disse små til mellomstore øglene ligner på firfisler, men har glatte, skinnende skjell og ofte små, eller reduserte bein. Noen skinker mangler helt synlige lemmer. Fargen er som regel brun, grå eller svart, men noen arter har grønne eller blå tegninger på deler av kroppen. Halen er lang, og de fleste artene kan gi slipp på halen når en fiende angriper. Lår- eller preanalporer forekommer aldri. Et karakteristisk trekk ved skallen er at skinker har en mer eller mindre velutviklet sekundær gane. Dette bygningstrekket er hovedsakelig kjent fra pattedyr og krokodiller, og blant skjellkrypdyr er det ellers bare blindøgler som har en tilsvarende gane.
Nesten alle skinker er dagaktive, men de lever som regel et skjult liv, og blir ofte oversett. Omtrent 45 prosent av artene føder levende unger. Føden består for det meste av insekter, og andre dyr som de i stand til å fange. Hos de største artene utgjør ofte planter en stor del av næringsinntaket. 
De fleste skinker lever på bakken, eller er gravende. Mange ørkenarter er kjent for å svømme gjennom sand. Det finnes også trelevende arter, for eksempel kjempeskink, og semiakvatiske arter, som Amphiglossus astrolabi, Eulamprus quoyi og Tropidophorus grayi.

Utbredelse

Skinkene finnes i varme områder på alle kontinenter, unntatt Antarktis. De kan krysse vide strekninger med åpent hav ved å seile på trestammer og lignende, og har klart å kolonisere mange oseaniske øyer, for eksempel hele Polynesia.  Noen arter lever i temperert klima, som i Japan, Korea, Tasmania og New Zealand. I Nord-Amerika lever skinker nord til det sørlige Canada. Gruppen har oppstått i Afrika, men er også rikt utviklet i de tropiske delene av Asia, og i Australia. På den forholdsvis lille øya Ny-Caledonia finnes det minst 49 skinkarter. I Amerika er det derimot ikke noe stort mangfold av skinker, selv om de er vidt utbredt.
Jaiba

Utseende

En middelsstor, lyst gråbrun påfuglspinner. Forvingen har to litt utydelige, lyse tverrbånd.

Levevis

Som vanlig hos påfuglspinnere kan larvene finnes på mange forskjellige busker og trær. De spinner ikke noen kokong, men graver seg ned i jorden for å forvandle seg til en puppe i et utgravd kammer. De voksne sommerfuglene tar ikke næring til seg.
Rotfluer

Utseende

Små til middelsstore (2,5 - 12 mm lange), blanke fluer, lite hårete, ofte kontrastrikt fargede. 
Hodet er middels stort med store fasettøyne av varierende form. I pannen sitter tre punktøyne på en ganske stor knøl (forhøyning). Tallet på børster på hodet varierer mye innen familien. De har ikke kinnbørster (vibrissae).
Antennene er tre-leddete, med en antennebørste (artista) nær roten av det tredje leddet. Hos slekten Loxocera er det tredje antenneleddet stavformet og sterkt forlenget. 
Kroppen er blank, med lite påfallende hårkledning og uten tydelige, store børster, gjerne kontrastrikt farget i svart og gult/brunt/rødt. Vingene er store med en stor, rektangulær celle midt i vingen. Vingekantåren (costa) er brutt på ett sted og det går en lys linje fra dette stedet ned gjennom vingen. Beina er slanke, oftest gule eller rødlige.
Larvene er avlange, pølseformede og tilspisset i forenden.

Levevis

Larvene til denne familien utvikler seg inne i planter, enten i røtter, knoller eller stengler. De fleste artene holder seg til ville planter, men gulrotfluen og noen til kan gjøre skade i hagen og grønnsakdyrkinger. Artene i slekten Loxocera lever i siv (Juncus) og frytler (Luzula). De voksne fluene kan man finne mellom tett vegetasjon.
Alle tovinger gjennomgår en fullstendig forvandling, med et puppestadium.

Skadedyr

Noe rotfluer regnes som skadedyr på grunn av sitt levevis. Gulrotfluen (Chamaepsila rosae, ofte kalt Psila rosae) er et alvorlig skadedyr, ikke bare på gulrøtter, men på mange forskjellige nyttevekster i skjermplantefamilien og korsblomstfamilien, for eksempel selleri, pastinakk, persille, neper og kål. 
Larvene borer i røttene og gjør plantene uselgelige. I tillegg til den skaden larvene i seg selv gjør, gir larvegangen innpass for råte slik at røttene lett råtner. 
I småskaladyrking kan det være effektivt å dekke gulrotplantene med en insektskjerm i denne tiden for å hindre at fluene skal komme til. Ellers har sprøyting vært brukt for å bekjempe denne arten.
Dirhininae

Utseende

Små, mørke snyltevepser ved oppsvulmede bakbein.

Levevis

De artene der biologien er kjent angriper puppestadiet av fluer.

Utbredelse

Gruppen er representert i alle verdensdeler.
Sykling under samveldelekene 1990

Sykling under de britiske samveldeleker 1990. Sykling var en av flere sporter under de fjortende samveldelekene som ble arrangert i Auckland på New Zealand i perioden 24. januar til 3. februar 1990. Det var trettende gangen som Sykling var med på programmet i Samveldelekene. I lekene i 1990 ble det konkurrert i elleve øvelser, åtte i bane- og tre i landeveissykling. Det var første gangen kvinner deltok i sykling i samveldelekene med to øvelser i bane- og en i landeveissykling. New Zealand ble beste nasjon med seks gullmedaljer foran Australia med fire.
Middelhavsmunkesel

Beskrivelse

Middelhavsmunkesel blir omkring 2,4 m lang og veier typisk omkring 300kg (hunner) til 315kg (hanner) i snitt. Hannene har mørk brun til sort pels, mens hunnene er mer grålige i fargen. Undersiden er blek, nærmest hvit hos hannene. Pelsen er svært korthåret. Arten har kort, bred snute og relativt korte luffer med smale klør.

Atferd

Middelhavsmunkeselen eter fisk (herunder ålefisker), mollusker og blekkspruter med mer. Det daglige inntaket utgjør ca. 3 kg med føde.
Danfeng

Danfeng (kinesisk: 丹凤县; pinyin:  Dānfèng Xiàn) er et fylke i provinsen Shaanxi i Folkerepublikken Kina. Det ligger innen byprefekturet Shangluo.
I 1999 hadde fylket et folketall på 291 302 innbyggere.

Samferdsel

Kinas riksvei 312 løper gjennom området. Den fører fra Shanghai og ender på grensen mot Kasakhstan, og passerer blant annet Suzhou, Nanjing, Hefei, Xinyang, Xi'an, Lanzhou, Jiayuguan og Ürümqi.
Vanlig kammygg

Utseende

En liten (lengde 4 – 6 mm) hårmygg. Som hos andre arter i slekten kammygg (Dilophus) hare den to tverr-kammer av pigger på ryggsiden av forkroppen (thorax) og for-leggen (protibia) har en gruppe av pigger i midten og den krans av pigger ytterst. Hos denne arten er det fire pigger i midten som står på en skrå linje. Hannen er glinsende svart, ikke påfallende hårete. Vingene er melkehvite med et brunt vingemerke, og de fremste vingeårene er brune, ikke svarte som hos graskammyggen (Dilophus febrilis). Dessuten kan de to artene skilles på noen trekk ved hannens ytre kjønnsorganer. Hunnen er mørkebrun til svart, lårene (femorae) er rødgule eller gulbrune. Vingene har et påfallende stort, ovalt, mørkt vingemerke. Larven er hvit med en mørkebrun hodekapsel, huden virker ru fordi den er kledt med forholdsvis grove, mikroskopiske pigger.

Levevis

Arten lever mest på enger og andre åpne steder, også på dyrket mark. Den unngår tett skog. Larvene lever i bakken og spiser døde eller levende planter, men blir sjelden så tallrike at de gjør skade. Arten finnes fra kysten opp til tregrensen, men ikke på fjellet. De voksne myggene flyr i mai – juli, tidligst i lavlandet. Hannene svermer i et par meters høyde over bakken, med bakbeina strakt bakover og bakkroppen krummet opp over ryggen. Man finner dem ofte i store mengder på blomster, der de slikker i seg nektar og pollen.

Utbredelse

Arten finnes over hele Europa og i Nord-Asia. Det er uklart om den også forekommer i Nord-Amerika. Den er en av bare tre hårmyggarter som finnes på Island. I Norge finnes den over hele landet opp til tregrensen.
Rundfunk-Sinfonieorchester Berlin

Rundfunk-Sinfonieorchester Berlin (RSB) (Berlin Radiosymfoniorkester) er et orkester i Berlin stiftet 18. juni 1925. RSB spiller bl.a. i Berlins konserthus og Berliner Philharmonie.

Historie

Orkesteret ble stiftet som Berliner Funk-Orchester. Utgangspunktet var et ensemble av musikere som hadde spilt radiokonserter siden 1923. RSB var i kommunisttiden orkester for DDRs radio.

Repertoar

Hovedvekten i repertoaret ligger på det 20. århundrets musikk. En rekke samtidskomponister har dirigert orkesteret, bl.a. Paul Hindemith, Arthur Honegger, Darius Milhaud, Sergej Prokofjev, Richard Strauss, Arnold Schönberg, Igor Stravinskij, Krzysztof Penderecki, Walter Schartner, Udo Zimmermann, Peter Maxwell Davies, Siegfried Matthus, Matthias Pintscher, Peter Ruzicka og Heinz Holliger.
NM i roing 2007

NM i roing 2007 ble arrangert på Årungen Rostadion 15.-16. september 2007. 
Kongepokalvinnere ble Horten Roklubb (dobbeltsculler med Olaf Tufte og Daniel Lilltveit Berge) og Christiania Roklub (dobbeltsculler med Marianne Nordahl og Martha Helgeland).
Folk og røvere i Kardemomme by (film)

Handling

Handlingen utspiller seg i den lille byen Kardemomme, som styres med mild hånd av den snille politimester Bastian. Utenfor byen bor de tre røverne Kasper, Jesper og Jonatan sammen med løven sin som alltid er sulten. I byen bor også den strenge tante Sofie, Tobias i tårnet som ofte tar feil av været.
Tsarens kurér (TV-serie)

Handling

Året er 1875. Michel Strogoff får i oppdrag av tsar Alexander II å ta seg fram til Sibir for å komme tsarens bror, storhertug Dimitri, til unnsetning. Oppdraget skal utføres i all hemmelighet. Dimitris posisjon trues av et opprør blant tartarene, som vil løsrive seg og danne en selvstendig republikk. Strogoff begir seg av gårde med en eneste formaning: at han for enhver pris skal unngå å avsløre at han er tsarens kurer. Tidlig på reisen møter Michel den unge Nadia på Sibirekspressen. Om bord er også to vestlige journalister – og rebellederen Ivan.
Cramptonomyiidae

Utseende

Cramptonomyiidae er middelsstore, slanke mygg  med lange bein. Kroppen har få men lange hår. 
Hodet er nokså stort med store fasettøyne og tre punktøyne (ocelli). Antennene er korte og tynne, sylindriske, og består av 15-16 ledd. Munndelene er lite utviklet.
Vingene er nokså store, avlange med tydelig årenett og to lukkede celler. 
Beina er lange og tynne med to slanke sporer på leggene (tibiae). 
Larvene er gråaktige, lange og slanke, sylindriske, uten bein eller utvokster av noe slag. De har en tydelig hodekapsel og noen få, lange hår. Åndehull (spirakler) finnes på siden av de fleste kropps-segmentene.

Levevis

Larvene utvikler seg under barken på død ved. De synes særlig å trives ved angrepet av svartråte. De voksne myggene flyr tidlig på våren. 
Disse myggene er ikke vanlige og kan muligens være truet av skogbruk.
Primera División 1984–1985

Primera División 1984-85 var den 54. sesongen i spansk fotball siden ligaen ble innført. Sesongen ble innledet 1. september 1984 og avsluttet 21. april 1985. Hugo Sánchez fra Atlético Madrid ble toppscorer med 19 ligamål.  FC Barcelona vant sin 10. ligatittel denne sesongen.
Ishockey-VM 1947

Resultater

15. februar
Østerrike        – Polen           10 – 2 (3-1,2-1,5-0)
Tsjekkoslovakien – Romania         23 – 1 (4-0,7-1,12-0)
Sverige          – Sveits           4 – 4 (2-2,1-0,1-2)

16. februar 
Sverige          – Belgia          24 – 1 (8-0,7-1,9-0)
Polen            – Romania          6 – 0 (2-0,1-0,3-0)
USA              – Sveits           4 – 3 (0-0,3-2,1-1)

17. februar 
Østerrike        – Belgia          14 – 5 (2-0,6-0,6-5)
Sveits           – Romania         13 – 3 (7-0,0-2,6-1)
Sverige          – USA              4 – 1 (1-0,2-0,1-1)

18. februar 
Tsjekkoslovakia  – Østerrike       13 – 5 (2-3,6-0,5-2)
USA              – Belgia          13 – 2 (5-1,5-0,3-1)
Sverige          – Polen            5 – 3 (0-1,4-1,1-1)

19. februar
Østerrike        – USA              6 – 5 (2-1,2-3,2-1)
Sverige          – Romania         15 – 3 (6-2,6-0,3-1)
Tsjekkoslovakia  – Polen           12 – 0 (3-0,2-0,7-0)
Sveits           – Belgia          12 – 2 (3-1,7-0,2-1)

20. februar
USA              – Romania         15 – 3 (6-0,3-1,6-2)
Polen            – Belgia          11 – 1 (1-0,6-0,4-1)
Tsjekkoslovakia  – Sveits           6 – 1 (2-1,2-0,2-0)

21. februar
Østerrike        – Romania         12 – 1 (2-0,5-0,5-1)
USA              – Polen            3 – 2 (1-0,1-2,1-0)
Tsjekkoslovakia  – Belgia          24 – 0 (9-0,5-0,10-0)

22. februar
Romania          – Belgia           6 – 4 (2-1,3-0,1-3)
Sveits           – Østerrike        5 – 0 (3-0,0-0,2-0)
Tsjekkoslovakia  – Sverige          1 – 2 (0-1,0-1,1-0)

23. februar
Sveits           – Polen            9 – 3 (3-1,1-0,5-2)
Østerrike        – Sverige          2 – 1 (1-0,0-0,1-1)
Tsjekkoslovakia  – USA              6 – 1 (2-0,1-1,3-0)
Ung dame med tur

Handling

Kontoristen Eva får vite at hun har arvet en formue i USA og setter umiddelbart i gang med å spandere penger. Snart blir det oppdaget at arven har blitt underslått og Eva havner i pengeknipe.
Bupaya-pagoden

Bupaya-pagoden (burmesisk: ဗူးဘုရား; BGN/PCGN: bubuya) i Bagan i regionen Mandalay ligger høyt over floden Ayeyarwady og er derfor blitt et yndet rundt solnedgangen. Den er blant Bagans eldste stupaer og ble sannsynligvis bygd på 800-tallet.
Et jordskjelv i 1975 ødela dette buddhistiske kultsyedet; senere er pagoden gjenoppbygd.
Huangbai He

Huangbai He (kinesisk: 黄柏河, pinyin: Huangbai He) er en elv i den kinesiske provinsen Hubei, en venstre bielv til Yangtze. Huangbai ligger i sin helhet innen byprefekturet Yichang. Den renner sørover gjennom distriktet Yiling og fylket Yuan'an, og munner ut i Yangtze inne i Yichangs bymessige bebyggelse, rett ovenfor Gezhoubademningen. Vannivået i elven er blitt løftet av oppdemningen, slik at den nedre del av elven er blitt noe av en elvehavn i Gezhoubareservoaret, med mange verft.
Et museum viet til kinesisk stør, del av Forskningssenteret for kinesisk stør, ligger på den lille øya Xiaoxita i Huangboelven, innen distriktet Yiling.
Hans Otfried von Linstow

Tidlig liv

von Linstow ble født i Berlin og sluttet seg til den tyske hæren, Reichswehr, etter første verdenskrig.

Andre verdenskrig

Han tjenestegjorde i flere enheter, i 1939, den15. infanteridivisjon og i 1940 det 10. armékorps, i 1941 med det 9. armékorps i Russland. I april 1944 ble han sendt til Paris, Frankrike som stabssjef under Carl-Heinrich von Stülpnagel.

Deltakelse i sammensvergelsen mot Hitler

Det var ikke før selve dagen for 20. juli-attentatet i 1944 at Stülpnagel ble informert av von Linstow i hans planer. von Linstow rundet umiddelbart det  meste av  SS, SD og Gestapo-offiserer i Paris og fengslet de. Claus Schenk Graf von Stauffenberg fortalte ham senere at Berlin var tapt. von Linstow ble arrestert tre dager senere, den 23. juli i Paris. Han ble dømt til døden i Berlin av Roland Freisler, president i Volksgerichtshof (Folkedomstolen) den 30. august, og han ble henrettet samme dag i Berlin-Plötzensee fengselet.